स्त्रियों की चुप्पी एक लंबी और ऐतिहासिक चुप्पी है। स्त्रियों को हमेशा सामाजिक मान्यताओं और पुरुष वर्ग की मान-मर्यादाओं को ध्यान में रख कर ही चलने के लिए मजबूर किया जाता है। ऐसी स्थिति में स्त्रियाँ अपने मन की बात किसी से भी नहीं बोल पाती हैं। उन्हें सब से ज्यादा लोकापवाद का डर होता है। कभी-कभी भय, संकोच, शर्म इत्यादि, जो समाजीकरण की ही देन हैं, की वजह से भी वे नहीं बोल पातीं। इसके अलावा स्त्रियों पर धार्मिक परंपराओं एवं रूढ़ियों के जरिए भी कई तरह के बंधन लगे होते हैं। ऐसी स्थिति में नारी-मन खुद को अकेला पाता है। इस अकेलेपन को दूर करने के लिए वह एक ऐसा साथ खोजती है जिससे वह अपने मनोभावों को व्यक्त कर सके और उसका दुख कुछ कम हो। वे अपनी वेदनाओं को गा कर बताती हैं। इस तरह के गीतों को ही लोक गीत का नाम दिया गया है। स्त्रियों के लिए लोक गीत ही वह मुक्त परिसर रहा है जहाँ वे पुरुष सत्ता-संदर्भों से आरोपित या आत्मारोपित रूढ़ियों एवं जकड़बंदियों से परे जा कर आत्मसाक्षात्कार कर सकती थीं। स्त्रियाँ हास-परिहास का उपयोग भी एक रणनीति के रुप में आदि काल से करती आ रही हैं, पर उनकी वाचिक परंपरा का संकलन कभी किया ही नहीं गया।